**Факультатыўныя заняткі як эфектыўны сродак падрыхтоўкі вучняў да выпускных экзаменаў і цэнтралізаванага тэсціравання**

Галоўная місія школы – даць магчымасць дасягнуць поспеху кожнаму вучню ў развіцці творчага патэнцыялу і інтэлекту на аснове выяўлення і рэалізацыі яго адукацыйных запатрабаванняў.

Правядзенне факультатыўных заняткаў у старэйшых класах мае на мэце падрыхтоўку вучня да сітуацыі выбару напрамку далейшай адукацыі.

Факультатыўныя заняткі накіраваны на выяўленне пазнавальных інтарэсаў вучняў, развіццё іх здольнасцей, уменняў і спосабаў дзейнасці, а таксама на задавальненне адукацыйных запытаў. Калі ўрок фарміруе базавыя веды і фундаментальныя асобасныя якасці навучэнца, якія служаць асновамі паспяховага навучання, то факультатыў падхоплівае дасягненні дзіцяці і развівае патэнцыял, назапашаны ім на ўроку.

Якім павінен быць факультатыў, каб ён садзейнічаў рэалізацыі сваіх асноўных задач – развіццё інтэлектуальнага і творчага патэнцыялаў навучэнцаў, іх прафесійнае самавызначэнне? Найперш – эфектыўным. Для гэтага неабходна забяспечыць пераемнасць у сістэме “ўрок – факультатыў”, актыўна прымяняць сучасныя тэхналогіі, выкарыстоўваць розныя формы правядзення заняткаў і мець для іх метадычную і тэхнічную базу. Эфектыўны занятак – такі, на якім прысутнічаюць:

* дыферэнцаваны падыход;
* узаемасувязь зместу, формаў і метадаў арганізацыі працы;
* актыўная самастойная праца вучняў;
* праблемнае выкладанне матэрыялу;
* даследчая дзейнасць вучняў;
* займальнасць і цікаўнасць.

Факультатыўныя заняткі праводзяцца ў цеснай узаемасувязі з урокамі беларускай мовы і заснаваны на агульнадыдактычных прынцыпах навучання. Аднак яны маюць сваю спецыфіку, свае прынцыпы, свой змест, формы і метады арганізацыі.

Праца ў межах факультатыўных заняткаў патрабуе ад настаўніка нестандартнага падыходу, бо занятак атрымаецца цікавым і выніковым толькі тады, калі ён будзе дынамічным і насычаным.

Правільная арганізацыя факультатыўных заняткаў дае нядрэнныя вынікі: развівае творчасць, даследчыя магчымасці вучняў, павышае іх актыўнасць, спрыяе набыцю навыкаў самаарганізацыі, дапамагае развіццю пазнавальнай дзейнасці і цікавасці да прадмета, садзейнічае паспяховаму ўдзелу здольных вучняў у алімпіядах, конкурсах, забяспечвае выпускніку дадатковую падрыхтоўку, неабходную як пры напісанні пераказу падчас выпускнога экзамену ў школе, так і пры здачы цэнтралізаванага тэсціравання.

На факультатыўных занятках спачатку падаю тэарэтычны блок, дзе мы з вучнямі паўтараем, сістэматызуем і паглыбляем веды па розных раздзелах праграмы. У практычным блоку вучні замацоўваюць набытыя веды і выконваюць тэсты і творчыя заданні.

Для арганізацыі і правядзення факультатыўных заняткаў па беларускай мове прапануюцца зацверджаныя навукова-метадычнай установай “Нацыянальны інстытут адукацыі” Міністэрства адукацыі Рэспублікі Беларусь наступныя вучэбна-метадычныя комплексы, кожны з якіх складаецца з трох кампанентаў: вучэбнай праграмы, дыдактычных матэрыялаў (дапаможніка для вучняў), метадычных рэкамендацый (дапаможніка для настаўнікаў).

**“Практыкум па арфаграфіі беларускай мовы” (10 клас, аўтары – Г.Валочка, В.Зелянко)**. Асноўная мэта факультатыўных заняткаў – павышэнне арфаграфічнай пісьменнасці вучняў, развіццё культуры пісьма. Гэтая задача становіцца асабліва актуальнай пры падрыхтоўцы да выпускнога экзамену і ЦТ. Задачы, якія ў гэтай сувязі вырашаюцца на факультатыўных занятках, наступныя: замацаваць, паглыбіць і сістэматызаваць веды вучняў па арфаграфіі беларускай мовы з апорай на веды па іншых раздзелах (фанетыка, лексіка, склад слова і словаўтварэнне, граматыка, тэкст); удасканальваць арфаграфічную пісьменнасць вучняў; стварыць умовы для асэнсавання таго, што арфаграфічная пісьменнасць з’яўляецца адным з паказчыкаў маўленчай і агульнай культуры асобы, сведчыць пра адукаванасць чалавека.

**“Практыкум па пунктуацыі беларускай мовы” (11 клас, аўтары – Г.Валочка, І.Бурак, В.Зелянко)**. Асноўная мэта факультатыўных заняткаў у 11 класе заключаецца ў павышэнні пунктуацыйнай пісьменнасці вучняў, у развіцці культуры пісьма. Найважнейшай задачай навучання на гэтым этапе з’яўляецца сістэматызацыя, падагульненне ведаў, уменняў і навыкаў старшакласнікаў па сінтаксісе і пунктуацыі. Пры гэтым улічваецца той факт, што, хоць арфаграфія і пунктуацыя разглядаюцца адносна самастойна (арфаграфія – у 10 класе, пунктуацыя – у 11), прадугледжваецца адначасовае паўтарэнне асноўных пунктуацыйных правіл пры разглядзе арфаграфічнай сістэмы, а ў працэсе засваення пунктуацыі – удасканаленне арфаграфічных уменняў. Разам з тым праца па пунктуацыі не можа абыходзіцца без аналізу сінтаксічных канструкцый, якія ўключаюць у сябе тыя ці іншыя сэнсавыя адрэзкі, што патрабуюць выдзялення (раздзялення) знакамі прыпынку.

Асноўныя этапы працы на факультатыве прыкладна такія ж, як і на ўроку:

* работа над паўтарэннем тэарэтычнага матэрыялу па апорным канспекце, перанясенне АК у сшыткі вучняў;
* замацаванне тэарэтычных ведаў;
* праверка засваення тэмы праз выкананне міні-тэстаў;
* запаўненне тэхналагічнай карты.

Тэхналагічная карта дае магчымасць прасачыць ступень засваення пэўнага вучэбнага раздзела кожным вучнем, а таксама пры неабходнасці карэкціраваць веды, уменні і навыкі. У табліцы пад назвай кожнага раздзела павінна быць столькі калонак, колькі тэм запланавана ў праграме падрыхтоўкі. Методыку працы з тэхналагічнай картай падказваюць умоўныя абазначэнні. Тэхналагічная карта, у якой настаўнік вядзе ўлік ведаў, уменняў і навыкаў вучняў, павінна быць агульнай на клас. Акрамя гэтага, кожны вучань вядзе ўлік асабістых дасягненняў і пралікаў.

Ні для каго не сакрэт, што ў сучасным інфармацыйным грамадстве для педагогаў важным з’яўляецца не столькі ўменне даваць веды, колькі ўменне навучыць дзяцей гэтыя веды здабываць. Працэс пошуку, “здабычы” ведаў немагчымы без уласных даследаванняў, адкрыццяў. Трэба адзначыць і тое, што вучні развіваюць уменне самастойна атрымліваць і засвойваць інфармацыю, у іх з’яўляецца магчымасць пашыраць і паглыбляць свае веды.

На жаль, у нашай школе няма магчымасці праводзіць сістэматычную моўную падрыхтоўку вучняў праз факультатывы пачынаючы з 5 класа, бо дзяцей сярэдняга ўзросту далёкая перспектыва здачы экзаменаў і ЦТ не надта цікавіць. Таму праяўляць цікавасць да факультатываў па мове яны пачынаюць звычайна з 9 класа, і падрыхтоўка ідзе даволі інтэнсіўная. Тым не менш вынікі пастаянна станоўчыя. Усе выпускнікі 11 класа выбіраюць у якасці абавязковага экзамена па адной з дзвюх дзяржаўных моў менавіта беларускую і пры пастаяннай прысутнасці прадстаўнікоў раённага аддзела адукацыі заўсёды пацвярджаюць свае выніковыя адзнакі. І для ЦТ яны выбіраюць іменна беларускую мову і рыхтуюцца на факультатыве і самастойна, не звяртаючыся да рэпетытараў, паказваючы пры гэтым нядрэнныя вынікі: 1912/13 навучальны год – сярэдні бал па школе 38, 1913/14 – 42, 1914/15 – 46. Гэта вышэй за сярэдні раённы паказчык і лепшы не толькі сярод усіх сельскіх школ, але і некаторых гарадскіх. На жаль, не парадавалі мінулагоднія выпускнікі (кантынгент падабраўся абыякавы і безадказны), аднак усе яны зараз атрымліваюць сярэднюю спецыяльную адукацыю ў каледжах.

Сістэма працы на факультатыўных занятках у 10-11 класах звычайна наступная. Кожны вучань займае месца перад камп’ютарам, у якім знаходзяцца ўсе неабходныя па тэме матэрыялы. Спачатку праводжу ўваходны кантроль: нескладаныя заданні на праверку трываласці засвоеных у папярэдніх класах ведаў. Правільныя адказы пададзены на наступнай старонцы. Свае вынікі вучні адразу ж заносяць у тэхналагічную карту: поўнасцю правільны адказ - + (плюс), палова ці больш за палову правільнага выканання – І, зусім няправільны або менш за палову – (мінус). Затым падаецца тэрэтычны блок, пасля якога праводзіцца прамежкавы кантроль. Правільныя адказы – на наступнай старонцы. Вынікі зноў заносяцца ў тэхналагічную карту. Потым зноў тэарэтычны блок і прамежкавы кантроль. Такім чынам паўтараецца ўвесь тэарэтычны матэрыял і праводзіцца прамежкавы кантроль. Пры неабходнасці вучні могуць у любы момант вярнуцца да любога правіла.

Наступны этап – выніковы тэст. Вучні адрываюцца ад экранаў камп’ютараў і за сталамі выконваюць тэставыя заданні па тэме заняткаў па часопісе “Беларуская мова і літаратура”, самастойна правяраюць і заносяць у тэхналагічную карту. На гэтым падрыхтоўка да ЦТ скончана.

Наступны этап заняткаў – падрыхтоўка да выпускных экзаменаў у форме пераказу. Гэта творчая праца. Мы вучымся па-рознаму будаваць-перабудоўваць сказы і ставіць адпаведныя знакі прыпынку.

У якасці прыкладу прыводжу два факультатыўныя заняткі ў 11 класе.

**Тэма: *Знакі прыпынку пры пабочных словах, словазлучэннях і сказах***

**Мэта заняткаў:** узнавіць і сістэматызаваць веды вучняў аб правілах пастаноўкі знакаў прыпынку пры пабочных словах, словазлучэннях і сказах; удасканальваць уменне правільна ставіць знакі прыпынку пры пабочных канструкцыях і тлумачыць іх пастаноўку.

**Уваходны кантроль**

*1.Адзначце правільныя адказы:*

Пабочныя словы, словазлучэнні і сказы – гэта: 1) якія знаходзяцца не ў тэксце, а недзе збоку (на палях, у пачатку або ў канцы тэксту і г.д.); 2) у якіх ёсць левы і правы бок; 3) пры дапамозе якіх моўца выражае свае адносіны да таго, пра што ён паведамляе; 4) якія абазначаюць пабочнага чалавека, што прысутнічае пры размове; 5) якія не адносяцца да асноўнага зместу сказа і не з’яўляюцца членамі сказа.

*2.Адзначце правільныя адказы:*

Пабочныя словы, словазлучэнні і сказы могуць выражаць: 1) розную ступень упэўненасці; 2) розныя дадатковыя паведамленні; 3) розныя пачуцці; 4) розныя аднародныя паняцці; 5) розныя заўвагі аб спосабах афармлення думкі.

*3.Адзначце сказы, у якіх ёсць пабочныя словы, словазлучэнні ці сказы:* 1) Відаць, птах адчуў ласку людзей; 2) І на гасцінцы, і ў мястэчку, на ўсім – так добра знаёмым і якім жа кароткім цяпер – шляху ад роднай хаты добрыя людзі бачылі яе пакутніцкі шлях; 3) На жаль, у асобных людзей яшчэ абыякавыя адносіны да прыроды, спажывецкія; 4) І нават калі ўжо ведаў, што гэта няпраўда, усё роўна кожнае прозвішча выклікала свой вобраз; 5) На галаве, ссунутая на патыліцу, неяк не па часе (быў толькі пачатак верасня) па-заліхвацку дзіўна сядзела аблезлая шапка-аблавушка.

**Значэнні пабочных слоў**

Адрозніваюць некалькі асноўных груп пабочных слоў паводле іх значэння:

**1.Выражаюць розную ступень перакананасці выказанай думкі: упэўненасць, няўпэўненасць, сумненне, меркаванне:** *безумоўна, бясспрэчна, і гэта бясспрэчна, ведаю, сапраўды, канешне, зразумела, вядома, несумненна, натуральна, магчыма, мабыць, здаецца, мусіць, відаць, як відаць, відавочна, можа, можа быць, напэўна (пэўна), мяркую, нібыта, спадзяёмся, трэба думаць, праўда* і інш.

**2.Характарызуюць спосаб выражэння думак, манеру выказвання, выбар стылю маўлення, адносіны да стылю паведамлення:** *інакш кажучы, іншымі словамі, калі можна так сказаць, з дазволу сказаць, так сказаць, праўду кажучы, як гаворыцца, карацей кажучы, трэба прызнацца, на добры лад, па сутнасці* і пад.

**3.Выражаюць розныя пачуцці (эмоцыі): радасць, задавальненне, гонар, засмучэнне, здзіўленне, шкадаванне:** *на шчасце, на радасць, на бяду, на жаль, на маё здзіўленне, як на злосць, як на бяду, чаго добрага, як на дзіва, дзіўная справа* і пад.

**4.Указваюць на крыніцу паведамлення, на тое, каму належыць думка:** *па-мойму, на мой (наш) погляд, па-нашаму, па-твойму, гаворым, гаворыце, паводле слоў, як кажуць, як вядома, па маіх разліках, думаецца, помніцца* і пад.

**5.Выражаюць лагічную ацэнку, вынік, суадносіны паміж часткамі выказвання, парадак думак, паслядоўнасць выказвання:** *такім чынам, значыць, між іншым, наадварот, з аднаго боку, з другога боку, па-першае, па-другое, перш за ўсё, перш-наперш, нарэшце, у першую чаргу, аднак, праўда, прынамсі, скажам, разам з тым, галоўнае* і пад.

**6.З’яўляюцца зваротам да каго-небудзь з мэтай прыцягнуць яго ўвагу або выклікаць пэўную рэакцыю на паведамленне:** *бачыш (бач), як бачыце, кажаш, думаеце, разумееце, паверце, ці паверыце, калі ласка, прабачце, уяві сабе, паслухай, паўтараю, падкрэсліваю* і пад.

***Прамежкавы кантроль***

*1.Адзначце сказы, у якіх ужыты пабочныя словы, словазлучэнні ці сказы са значэннем рознай ступені перакананасці выказанай думкі (знакі прыпынку не расстаўлены):*

1) Кажуць месяц прыцягвае хвалі марскія. 2) Я веру, што паэт і пісьменнік пачынаецца з матчынай песні. Так было не сумняваюся і з Мележам. 3) Мы ў баях не раз бывала гублялі дочак і сыноў, і вось цяпер Хатынь сабрала ўсіх іх моваю званоў. 4) Клімат на Беларусі як вядома памяркоўны. 5) Хлеб чорны, хлеб жытні я шчыра ўслаўляю – смачнейшае ежы па праўдзе не знаю.

*2.Адзначце сказы, у якіх пабочныя словы, словазлучэнні ці сказы выражаюць розныя пачуцці (знакі прыпынку не расстаўлены):*

1) Бераг возера на шчасце выдаўся сухім і вельмі ўтульным. 2) Дажджу няшмат было пасля тыдня спякоты, але грыбы ўжо як ні дзіўна заварушыліся. 3) Наколькі мне вядома лясы на Беларусі славяцца багаццем грыбоў і ягад. 4) Як ні дзіўна Саша пры сустрэчы паводзіла сябе дзіўна. 5) Прыгажэйшая за ўсіх зіма, і роўных ёй паверце мне няма.

**Знакі прыпынку пры пабочных словах, словазлучэннях і сказах**

1.Пабочныя словы, словазлучэнні і сказы заўсёды выдзяляюцца коскамі: адной – калі стаяць у пачатку ці ў канцы сказа, і дзвюма – калі стаяць у сярэдзіне сказа.

2.Злучнікі **а**, **і** не аддзяляюцца коскамі ад наступнага пабочнага слова (словазлучэння), калі яны ўтвараюць з ім адно сэнсавае цэлае. У такім выпадку пабочнае слова (словазлучэнне) апусціць ці пераставіць у іншае месца ў сказе немагчыма.

Калі пабочнае слова (словазлучэнне), пры якім стаяць злучнікі, можна апусціць ці пераставіць у іншае месца ў сказе, то коска паміж злучнікам і пабочным словам (словазлучэннем) ставіцца абавязкова.

3.Ніколі не бываюць пабочнымі і не выдзяляюцца коскамі словы *быццам, як быццам, наўрад ці, амаль, нават, іменна, толькі, вось, якраз, акурат, абавязкова, раптам* і інш.: *Наўрад ці вясна будзе ранняй. Вясна як быццам будзе ранняй. Вясна абавязкова будзе ранняй.*

4.Пабочнае слова ***мо*** (кароткая форма слова ***можа***) коскамі не выдзяляецца.

5.Узмацняльная часціца ***нават*** у ролі пабочнага слова не выступае і коскамі не выдзяляецца.

6.Пабочнае слова (спалучэнне слоў), якое стаіць у пачатку ці ў канцы адасобленага звароту, як правіла, уваходзіць у яго склад і не аддзяляецца ад яго знакамі прыпынку, г.зн.коскамі выдзяляецца адасоблены зварот разам з пабочным словам: *Аднекуль,* ***мабыць з-за лесу****, насоўвалася цёмная хмара.* Калі пабочнае слова ці спалучэнне слоў знаходзяцца ў сярэдзіне адасобленага звароту, то яны выдзяляюцца па агульным правіле: *Людзі слухалі ўважліва, баючыся,* ***відаць****, прапусціць хоць адно слова.*

7.Пры спалучэнні двух пабочных слоў ці спалучэнняў слоў паміж імі ставіцца коска: ***Прызнацца, праўда,*** *было шкада пакідаць родныя мясціны.*

8.Пабочныя словы і спалучэнні слоў, калі яны знаходзяцца побач са злучальнымі злучнікамі, аддзяляюцца ці не аддзяляюцца ад іх коскамі ў залежнасці ад кантэксту. **Коска пасля злучніка ставіцца**, калі злучнік не ўключаецца ў пабочную канструкцыю, спалучаючы пры гэтым члены сказа ці часткі складанага сказа (пабочнае слова можна апусціць без парушэння структуры сказа): *Поезд пачынае прыцішаць ход і****, нарэшце,*** *спыняецца. – Поезд пачынае прыцішаць ход і* ***с****пыняецца.* **Коска пасля злучніка не ставіцца**, калі злучнік уключаецца ў пабочную канструкцыю, утвараючы з ёй адзінае спалучэнне (пабочнае слова апусціць немагчыма): *А дожджык****, і праўда,*** *так і паўзе за каўнер.* **Не адасабляюцца коскай** пабочныя словыад злучнікаў, калі яны стаяць у пачатку сказа: ***І на самай справе****, хутка пачуўся чыйсьці голас.*

9.Пабочныя словы і спалучэнні слоў заўсёды аддзяляюцца ад падпарадкавальных злучнікаў **коскамі**: *Бульба разварылася так, што****, здавалася,*** *вось-вось рассыплецца на кавалкі.*

10. **Пабочныя сказы** маюць значэнні, блізкія да значэнняў пабочных слоў і спалучэнняў слоў. Часцей за ўсё яны выдзяляюцца **коскамі**: *Учора****, як вы ведаеце,*** *увесь дзень ішоў дождж.* Калі пабочныя сказы суправаджаюцца ўзмоцненай інтанацыяй і падкрэслены лагічна, выдзяляюцца **працяжнікамі**: *Цяпер адсюль* ***– гавораць жартам –*** *усё па край зямлі відно.* **Заўсёды выдзяляюцца працяжнікамі** тыя пабочныя словы, спалучэнні слоў і сказы, якія знаходзяцца ў сярэдзіне сказа і маюць клічную ці пытальную інтанацыю (з клічнікам ці пытальнікам пасля іх): *Добрыя весткі* ***– якая радасць! –*** *пранікаюць разам з ветрам.*

***Прамежкавы кантроль***

*1.Адзначце сказы, у якіх на месцы пропускаў трэба паставіць коскі:*

1) Наколькі мне вядома\_ лясы Беларусі славяцца багаццем грыбоў і ягад; 2) Вёска стаяла на скрыжаванні дарог і\_ само сабой зразумела\_ шмат чаго бачыла; 3) А\_ прызнацца, страшна было ў лесе; 4) Не гадзіну, а\_ магчыма\_ дзве ці тры чакаў ён поезда; 5) Прахадная завода\_ здзівіліся хлопцы\_ была бітком набіта людзьмі.

*2.Адзначце сказы, у якіх на месцы пропускаў трэба паставіць працяжнікі:*

1) Дзед\_ як нам здалося\_ меў сёння добры настрой; 2) Новая мэбля, простая, недарагая, але такая выгодная і\_ здавалася Надзі\_ надзвычай прыгожая, пахла лакам; 3) Зіма\_ хоць ты плач!\_ не хацела саступаць месца вясне; 4) Хлопец\_ можаце сабе ўявіць?\_ з усіх ног кінуўся наўцёкі; 5) Буслы стаялі на вільчаку і\_ здавалася\_ прыслухоўваліся да людское спагады.

*3.Адзначце сказы, у якіх знакі прыпынку пастаўлены правільна:*

1) На дварэ, і праўда, было ўжо холадна; 2) Прызнацца, праўда, было шкада пакідаць родныя мясціны; 3) У яго душы адбываўся нейкі балючы пратэст, і відаць перажываў ён яго моўчкі; 4) Янка Купала, Іван Дамінікавіч Луцэвіч, нарадзіўся ў 1882 годзе; 5) Лабановіч, так звалі маладога настаўніка, слухаў апавяданне з вялікай цікавасцю.

**Пабочныя словы і члены сказа**

Некаторыя словы могуць выступаць як у ролі члена сказа ці сродка сувязі ў сказе, так і ў ролі пабочнага слова.

|  |  |  |
| --- | --- | --- |
| Слова ў сказе | Пабочнае слова | Член сказа ці сродак сувязі ў сказе |
| ***аднак*** | Калі стаіць звычайна ў сярэдзіне ці ў канцы сказа: *Чаму ж,* ***аднак****, Алесю сёння не спіцца?* | Як злучнік, які стаіць у пачатку сказа (ці часткі складанага сказа) і звязвае аднародныя члены ці часткі складанага сказа: ***Аднак*** *жа і холадна сёння!; Восеньскае сонца свяціла ярка,* ***аднак*** *ужо так не грэла, як улетку* |
| ***напэўна,***  ***пэўна*** | Са значэннем “відаць”, “мусіць”, “магчыма”, “хутчэй за ўсё”: *У бібліятэку я,* ***напэўна****, пайду заўтра. Маці,* ***пэўна****, ужо пайшла на працу.* | Прыслоўе са значэннем “беспамылкова, дакладна”: *Хлопец паспеў бы* ***напэўна****, калі б не паслізнуўся. Дзед рабіў усё* ***пэўна*** *і хутка.* |
| ***канешне, канечне*** | Са значэннем “без сумнення”, “само сабой зразумела”: *У тэатр я пайшоў,* ***канечне****, са сваім лепшым сябрам.* | Прыслоўе са значэннем “абавязкова”: *Ваш сын* ***канечне*** *паступіць ва ўніверсітэт; Вы* ***канечне ж*** *любіце падарожнічаць па сваім родным краі.* |
| ***бадай*** | Са значэннем магчымасці, схільнасці згадзіцца з чым-небудзь: ***Бадай****, ніхто не пячэ такія смачныя пірагі, як мая бабуля (Бадай =згадзіцеся)* | Прыслоўе са значэннем “амаль”: ***Бадай*** *кожны дзень я займаюся спортам.* |
| ***нарэшце (урэшце, зрэшты)*** | Калі паказвае на завяршэнне дзеяння, працэсу, з’явы: *Ехалі, ехалі і,* ***нарэшце****, прыехалі.* | Акалічнасць часу са значэннем “пасля ўсяго, напаследак”, “у выніку”: *Здагадацца вам трэба* ***нарэшце****.* |
| ***відаць*** | У значэнні “магчыма, можа”: *Марскія хвалі,* ***відаць****, заўсёды тояць у сабе жывыя ўспаміны пра мінулае.* | Выказнік: *Марскія хвалі* ***відаць*** *здалёку (****відаць*** *– што робяць?)* |
| ***значыць*** | У значэнні “такім чынам”, “выходзіць”: *Збіраешся,* ***значыць****, ад’язджаць? Пакрыўдзілася?* | Дзеяслоў-звязка ў выказніку: *Ведаць народныя песні –* ***значыць*** *ведаць культуру свайго народа.* |
| ***здаецца*** | Выражае сумненне, меркаванне: *Я гэта ўжо недзе бачыў,* ***здаецца.*** | Выказнік: *Мне* ***здаецца****, што я гэта ўжо недзе бачыў.* |

*Заўвага*. Пры размежаванні аманімічных пабочных слоў (спалучэнняў слоў) і членаў сказа неабходна кіравацца наступным: пабочныя словы не з’яўляюцца членамі сказа, а таму іх можна або апусціць, або пераставіць у іншае месца, і сэнс сказа і яго структура пры гэтым не парушаецца. Член сказа нельга апусціць, паколькі цалкам разбураецца сэнс і структура сказа.

Ніколі не бываюць пабочнымі і не выдзяляюцца коскамі словы ***быццам, як быццам, наўрад ці, амаль, нават, іменна, толькі, вось, якраз, акурат, абавязкова, раптам*** і інш.

***Прамежкавы кантроль***

*1.Адзначце сказы, у якіх выдзеленыя словы ці словазлучэнні з’яўляюцца пабочнымі (знакі прыпынку не расстаўлены):*

1) Гэтая кватэра **здаецца** толькі на паўгода; 2) Свет **здаецца** мне кнігай бясконцай; 3) Капітан **аднак** не спыняўся, настойліва вёў роту на нямецкія пазіцыі; 4) Ён **канечне** крыху дзіўны чалавек, але ж усё сваё жыццё ён прысвяціў лясніцтву; 5) **Нарэшце** балотаскончылася і мы выйшлі на ўзлесак.

*2.Адзначце сказы, у якіх выдзеленыя словы ці словазлучэнні з’яўляюцца членамі сказа (знакі прыпынку не расстаўлены):*

1) Бывае, **праўда** вочы коле; 2) Дожджык **праўда** сыпануў нечакана; 3) Учора **ведаеце** нечакана выпаў снег; 4) А гэтага чалавека вы **ведаеце** ? 5) Такі выпадак адбыўся **сапраўды**.

**Знакі прыпынку пры ўстаўных словах, словазлучэннях і сказах**

1.Устаўныя канструкцыі (словы, спалучэнні слоў, сказы) выдзяляюцца **дужкамі** ці **працяжнікамі**. Яны змяшчаюць дадатковыя звесткі, заўвагі, тлумачэнні, удакладненні, папраўкі да выказвання; тлумачаць асноўную частку выказвання: *Нам кожнаю назвай* ***(вялікай і дробнай)*** *патрэбна, як імем сваім, даражыць; Абвяшчае генерал* ***– у ім пазнаў ён сына –*** *байцам дывізіі прыказ.*

*Заўвага*. Знакі прыпынку, якімі выдзяляюцца ўстаўныя канструкцыі, з’яўляюцца варыянтнымі і ўзаемазамяняльнымі (г.зн. замест дужак можна паставіць працяжнік, і наадварот).

2.Калі ўстаўныя канструкцыі суправаджаюцца пытальнай ці клічнай інтанацыяй, тады пасля іх (непасрэдна перад працяжнікам ці дужкай) ставіцца **пытальнік** або **клічнік**: *Мост не знае* ***– адкуль яму знаць? –*** *што не будзе Пятлянка пад ім булькатаць; Васілёк* ***(добры хлопчык!)*** *любіць чытаць прыгодніцкую літаратуру.*

*Заўвага.* У сказах з устаўнымі канструкцыямі можа назірацца збег знакаў прыпынку. Коска, якая стаіць на месцы “разрыву” сказа ўстаўной канструкцыяй, ставіцца пасля другой дужкі або перад другім працяжнікам, калі ўстаўная канструкцыя выдзелена працяжнікамі: *Выпаліўшы ў печы* ***(калі сонца ўжо стала вышэй лесу),*** *выйшлі ў поле жанчыны; Узваліўшы на насілкі параненых* ***– іх было шасцёра, –*** *узвод Аляксея Заспіцкага адступіў.*

***Прамежкавы кантроль***

*1.Адзначце сказы з устаўнымі канструкцыямі:*

1) Максім з чамаданам і клункам у руках увайшоў у прасторную і высокую хоць цэпам махай залу вакзала; 2) Янка Тукала жыў не так далёка ад Мікуціч за Нёманам вярсты тры; 3) А там як той казаў кінеш за сабою, а возьмеш перад сабою; 4) Учора як вы ведаеце увесь дзень ішоў дождж; 5) Некалі пра гэта Юля не раз чула і ад дзеда, і ад бабы Віць была вялікая, магутная рака.

*2.Адзначце сказы, у якіх знакі прыпынку пры ўстаўных канструкцыях пастаўлены правільна:*

1) Да нядаўняга часу на Беларусі было два запаведнікі: Бярэзінскі (ён абараняў увесь жывёльны свет, але асабліва мядзведзя і бабра) і Белавежскі (галоўным тут высакародны алень, бобр, лось, і перш за ўсё, кароль-зубр); 2) У адным сяле (не важна – дзе), хадзіў баран у чарадзе; 3) Сярод ночы партызаны абкружылі станцыю ды занялі зыходныя пазіцыі, каб у тры гадзіны ночы – па чырвонай ракеце – рынуцца ў атаку; 4) Паглядзеўшы на гадзіннік (да адыходу поезда заставалася хвілін трыццаць пяць), пасажыр спакваля пайшоў у буфет; 5) Міхал – навошта ўжо таіцца? – любіў-такі павесяліцца.

***Адказы***

Уваходны кантроль:

*1 –* 3), 5);

*2 –* 1), 3), 5);

*3 –* 1), 3).

Значэнні пабочных слоў. Прамежкавы кантроль:

1. *–* 1), 2), 3), 4).
2. *–* 1), 2), 4)

Знакі прыпынку пры пабочных словах, словазлучэннях і сказах. Прамежкавы кантроль:

*1 – 1), 2), 4)*

*2 – 3), 4)*

*3 – 1), 2)*

Пабочныя словы і члены сказа. Прамежкавы кантроль:

*1 – 3), 4)*

*2 – 1), 4), 5)*

Знакі прыпынку пры ўстаўных словах, словазлучэннях і сказах. Прамежкавы кантроль:

*1 – 1), 2), 5)*

*2 – 1), 3), 5)*

**Выніковы тэст**

*Выкананне тэставых заданняў №22**(Часопіс “Беларуская мова і літаратура”)*

**Сінанімія сказаў з пабочнымі і ўстаўнымі канструкцыямі і без іх**

*1.Пераўстварыць тэкст, выкінуўшы з яго ўсе пабочныя і ўстаўныя канструкцыі:*

Ні груздоў, ні гнёздаў у голлі, аднак, не траплялася. Не было бачна і птушак, не чулася іхняга спеву, і салдат падумаў, што, можа, гэтак толькі ў бары. Мабыць, варта было павярнуць з грудка ўніз, у сыраваты алешнік на беразе рэчкі. Учора ён хадзіў там, праўда, таксама з нулявым вынікам. Але ўчора яго рана выгнаў адтуль веснавы дожджык (ад якога хлопец схаваўся пад баравымі шатамі).

Алешнік над рэчкай ваўсю зелянеў сакоўнай лістотай, мусіць, вільгаці тут хапала. Салдат спыніўся. Ну пэўна, то быў дым ад лесавога вогнішча – дзесь гарэў касцярок. А можа, тое неслася з поля, на момант усумніўся салдат. Казалі, на мяжы з зонай нядаўна яшчэ быў дрот на коллі, але дрот у шмат якіх месцах знялі, парэзалі – на продаж ці што?

*2. Пераўстварыць тэкст, дадаўшы да яго з даведак патрэбныя пабочныя і ўстаўныя канструкцыі:*

Тады салдат падумаў, што трэба змяніць прынаду, – гэтыя белыя, з-пад хваёвай кары чарвякі не самы лепшы для рыбы корм, трэба пашукаць звычайнага дажджавога чарвяка.

То быў не чарвяк, а нейкі чырвоны вуж з палец таўшчынёй, доўгі, як яго выцягнуў салдат з зямлі, – з паўметра даўжынёй. Перамагаючы гідлівасць, салдат растаптаў абцасам яго галаву і кінуў астатняе ў раку.

*Для даведак*: мабыць; можа; (хаця было не зразумець, дзе ў яго галава, а дзе хвост).

*3.Пераказаць фрагмент тэксту з абавязковым выкарыстаннем пабочных і ўстаўных канструкцый:*

Для кожнага стала звыклым, прывычным, што чырвоны колер святлафора папярэджвае: “Спыніцеся!” На жаль, бываючы на прыродзе, не заўсёды людзі спыняюцца перад раслінамі, якія прыгожа цвітуць, а, як правіла, імкнуцца сарваць іх для букета.

Часам дзеля цікавасці сарвуць, пакруцяць у руках і кінуць цудоўнае тварэнне прыроды. Няма слоў: прырода бясконцая, разнастайная, прыгожая і шчодрая, але, згадзіцеся, нельга дазваляць, каб шчодрасць прыроды ператваралася ў яе знішчэнне.

***Прыблізныя адказы***:

*1.Пераўстварыць тэкст, выкінуўшы з яго ўсе пабочныя і ўстаўныя канструкцыі:*

Ні груздоў, ні гнёздаў у голлі не траплялася. Не было бачна і птушак, не чулася іхняга спеву, і салдат падумаў, што гэтак толькі ў бары. Варта было павярнуць з грудка ўніз, у сыраваты алешнік на беразе рэчкі. Учора ён хадзіў там, таксама з нулявым вынікам. Але ўчора яго рана выгнаў адтуль веснавы дожджык.

Алешнік над рэчкай ваўсю зелянеў сакоўнай лістотай, вільгаці тут хапала. Салдат спыніўся. То быў дым ад лесавога вогнішча – дзесь гарэў касцярок. Тое неслася з поля. Казалі, на мяжы з зонай нядаўна яшчэ быў дрот на коллі, але дрот у шмат якіх месцах знялі, парэзалі.

*2. Пераўстварыць тэкст, дадаўшы да яго з даведак патрэбныя пабочныя і ўстаўныя канструкцыі:*

Тады салдат падумаў, што трэба змяніць прынаду, – гэтыя белыя, з-пад хваёвай кары чарвякі, мабыць, не самы лепшы для рыбы корм, можа, трэба пашукаць звычайнага дажджавога чарвяка.

То быў не чарвяк, а нейкі чырвоны вуж з палец таўшчынёй, доўгі, як яго выцягнуў салдат з зямлі, – з паўметра даўжынёй. Перамагаючы гідлівасць, салдат растаптаў абцасам яго галаву (хаця было не зразумець, дзе ў яго галава, а дзе хвост) і кінуў астатняе ў раку.

**Тэма**: **Бяззлучнікавы складаны сказ**

**Мэты:**

* паўтарыць сінтаксічныя прыметы бяззлучнікавых складаных сказаў; сінанімічнасць бяззлучнікавых складаных сказаў і іншых сінтаксічных канструкцый;
* сфарміраваць уменні: знаходзіць бяззлучнікавыя сказы; вызначаць сэнсава-граматычныя адносіны паміж часткамі бяззлучнікавага складанага сказа; выконваць сінанімічную замену бяззлучнікавых складаных сказаў і іншых сінтаксічных канструкцый; выбіраць знакі прыпынку для пастаноўкі паміж граматычнымі часткамі ў бяззлучнікавых складаных сказах.

***І. Уваходны кантроль***

*1.Часткі бяззлучнікавага складанага сказа звязваюцца пры дапамозе:*

а) інтанацыі;

б) злучальнага злучніка;

в) падпарадкавальнага злучніка;

г) знакаў прыпынку;

д) займенніка.

*2. Часткі бяззлучнікавага складанага сказа раздзяляюцца пры дапамозе:*

а) кропкі з коскай;

б) коскі;

в) двукосся;

г) двукроп’я;

д) працяжніка.

*3.Адзначце бяззлучнікавыя складаныя сказы:*

а) Па-над Прыпяццю між лясоў, пяскоў і балот туліцца невялікая вёсачка, хат можа так трыццаць ці сорак;

б) І хаты няроўныя тут, як і людзі: адна большая, другая меншая, старэйшая ці навейшая;

в) Але хата дзеда Талаша усё ж такі звяртае на сябе ўвагу не так знадворным выглядам, як адзіноцтвам: стаіць яна наводшыбе і ў блізкім суседстве з хмызняком ускрай балота;

г) Побач з хатай, прыкрываючы яе ад летняга сонца, красуецца высокая разложыстая груша;

д) Вясною, усыпаная белым цветам, як маладая дзяўчына, яна проста аздабляла дзедаў двор, і не толькі дзед Талаш, а і бусел з гнязда, змайстраванага на дзедавай клуні, залюбуецца ёю.

***ІІ. Коска і кропка з коскай.***

**Коска** ставіцца, калі паміж часткамі выражаюцца адносіны адначасовасці ці паслядоўнасці і яны вымаўляюцца з пералічальнай інтанацыяй (паміж часткамі можна ўставіць злучнікі **і, ды** (у значэнні **і**).

**Кропка з коскай** звычайна ставіцца тады, калі часткі бяззлучнікавага складанага сказа дастаткова развітыя і маюць свае знакі прыпынку ці менш цесную сэнсавую сувязь паміж сабой.

***Прамежкавы кантроль.***

*Адзначце бяззлучнікавыя складаныя сказы, паміж часткамі якіх трэба паставіць кропку з коскай:*

а) Беларуская зямліца мяне ўзгадавала маці ў мове беларускай песні мне спявала;

б) Прасторы нябёсаў зарой палымнеюць сінеюць азёры бары зелянеюць гамоняць палеткі бруяцца крыніцы...;

в) Адшумела лета каласамі у паплавах зялёных паплыло журавы на поўдзень пад крыламі паняслі ліпнёвае цяпло;

г) Балоты канчаліся дарога пашыбавала на горку калёсы цяжка пакаціліся па жоўценькім пясочку;

д) Белыя хмаркі над намі гулялі беглі ў няведамы край чыстыя росы як срэбра блішчалі гоманам поўніўся гай...

***ІІІ. Двукроп’е*** паміж часткамі бяззлучнікавага складанага сказа ставіцца:

1.Калі другая частка (часткі) тлумачыць, дапаўняе змест папярэдняй (паміж часткамі можна ўставіць словы **а іменна; і ўбачыў, што; і пачуў, што; і адчуў, што**; злучнікі **што, як**).

2.Другая частка (часткі) раскрывае прычыну паведамлення ў першай частцы (паміж часткамі можна ўставіць злучнікі **таму што, бо**).

3.Калі першая частка абагульняе змест наступных.

***Прамежкавы кантроль.***

*Адзначце сказы, у якіх на месцы пропуску трэба паставіць двукроп’е:*

а) Маўчала ноч па-над палянай\_ зялёны гай не гаманіў;

б) Ты скажы мне, цьма глухая\_ доўга будзеш ты ляжаць?

в) Дубы пераважна стаялі над вадою\_ іх верхавіны чарнелі буслінымі гнёздамі;

г) Зямля жыве\_ у бераг б’юць прылівы, у вырай адлятаюць жураўлі;

д) Атаку адбілі, але радасці не было ні ў салдат, ні ў камандзіра\_ многа лягло нашых.

***ІV. Працяжнік*** паміж часткамі бяззлучнікавага складанага сказа ставіцца:

1.Калі першая частка – умова, а другая – вынік (перад першай можна паставіць злучнік **калі**).

2.Калі змест частак супрацьпастаўляецца (паміж часткамі можна ўставіць злучнікі **а, але**).

3.Калі другая частка выражае вынік таго, пра што гаворыцца ў першай.

4.Калі апошняя абагульняе змест папярэдніх.

***Прамежкавы кантроль.***

*Адзначце сказы, у якіх на месцы пропуску трэба паставіць працяжнік:*

а) Прыйшоў працаваць\_ няма чаго часу каратаць;

б) Каса не косіць\_ каса брые і шчытнякі бярэ густыя;

в) Андрэй быў у добрым настроі\_ гэта адразу кідалася ў вочы;

г) Пасля дзесьці крычалі людзі, пасля плакаў Марыльчын хлапчук, утаймоўвала яго Марылька\_ усё гэта прыйшло раптам да ягонай свядомасці;

д) Прыгледзьцеся\_ новыя дні на вас пазіраюць у іскрах світання.

***V. Выніковы кантроль.***

*Выкананне тэставых заданняў для падрыхтоўкі да ЦТ па матэрыялах часопіса “Беларуская мова і літаратура” (заданні па тэме “Бяззлучнікавы складаны сказ”).*

***Адказы:***

І.Уваходны кантроль:

1 а; 2 а, б, г, д; 3 б, в.

ІІ. Коска і кропка з коскай. Прамежкавы кантроль:

в, г

ІІІ. Двукроп’е. Прамежкавы кантроль:

б, г, д

ІV. Працяжнік. Прамежкавы кантроль:

а, б, в, г.

V. Выніковы кантроль:

***VІ. Сінанімія бяззлучнікавых складаных сказаў і іншых сінтаксічных канструкцый.***

*1.З дадзеных простых сказаў утварыце бяззлучнікавыя складаныя, паставіўшы патрэбныя знакі прыпынку:*

а) Бор стары завые нудна. Зашуміць галлём лаза;

б) Ціхі вечар у сузор’ях над сялом плыве. Засвяціліся агнямі росы на траве;

в) Жыта вакол густа засцілаў дым. Пасвяжэлы вецер гнаў яго клубамі ў поле. Задыхаючыся, Ляўчук слізгануў па ім позіркам і не ўбачыў нікога;

г) У лесе гнілі пры самай дарозе сыраежкі, бабкі. Іх не было каму браць;

д) Ранак луг расой купае. Дзень гарачы будзе.

*2.Перабудуйце складаназлучаныя і складаназалежныя сказы ў бяззлучнікавыя:*

а) Я падняў галаву і ўбачыў, што над мястэчкам стаяла цёмная хмара;

б) Гаспадарка ў яе невялікая, так што бабуля спраўлялася адна;

в) Не цячэ крынічанька ў лузе пад вярбой, і лес там не калышацца цёмнаю сцяной;

г) Пакарацелі дні, бо позна світае і рана змяркаецца;

д) Калі пасееш у пару, будзеш мець хлеба гару.

*3.Перабудуйце бяззлучнікавыя складаныя сказы ў складаназлучаныя або складаназалежныя:*

а) Запяеш па душы, дасі ўцехі гасцям – поўны гуслі насыплю дукатаў;

б) Мы ўжо не просім міласці ў прыроды – прырода просіць міласці ў нас;

в) Прасторы нябёсаў зарой палымнеюць, сінеюць азёры, бары зелянеюць, гамоняць палеткі, бруяцца крыніцы...

г) Вясне так хочацца прысесці на сакавітую траву: каштанаў факельнае шэсце ёй закружыла галаву;

д) Ты скажы мне, цьма глухая: доўга будзеш ты ляжаць?

*Адказы****:***

***V.Сінанімія бяззлучнікавых складаных сказаў і іншых сінтаксічных канструкцый.***

*1.З дадзеных простых сказаў утварыце бяззлучнікавыя складаныя, паставіўшы патрэбныя знакі прыпынку:*

а) Бор стары завые нудна, зашуміць галлём лаза;

б) Ціхі вечар у сузор’ях над сялом плыве, засвяціліся агнямі росы на траве;

в) Жыта вакол густа засцілаў дым, пасвяжэлы вецер гнаў яго клубамі ў поле; задыхаючыся, Ляўчук слізгануў па ім позіркам і не ўбачыў нікога;

г) У лесе гнілі пры самай дарозе сыраежкі, бабкі: іх не было каму браць;

д) Ранак луг расой купае – дзень гарачы будзе.

*2.Перабудуйце складаназлучаныя і складаназалежныя сказы ў бяззлучнікавыя:*

а) Я падняў галаву і ўбачыў: над мястэчкам стаяла цёмная хмара;

б) Гаспадарка ў яе невялікая – бабуля спраўлялася адна;

в) Не цячэ крынічанька ў лузе пад вярбой, лес там не калышацца цёмнаю сцяной;

г) Пакарацелі дні: позна світае, рана змяркаецца;

д) Пасееш у пару – будзеш мець хлеба гару.

*3.Перабудуйце бяззлучнікавыя складаныя сказы ў складаназлучаныя або складаназалежныя:*

а) Калі запяеш па душы, дасі ўцехі гасцям, поўны гуслі насыплю дукатаў;

б) Мы ўжо не просім міласці ў прыроды, а прырода просіць міласці ў нас;

в) Прасторы нябёсаў зарой палымнеюць, і сінеюць азёры, і бары зелянеюць, і гамоняць палеткі, і бруяцца крыніцы...

г) Вясне так хочацца прысесці на сакавітую траву, бо каштанаў факельнае шэсце ёй закружыла галаву;

д) Ты скажы мне, цьма глухая, ці доўга будзеш ты ляжаць.

***VІ.Падвядзенне вынікаў заняткаў.***

Умелая арганізацыя і правядзенне факультатыўных заняткаў дазваляюць павышаць веды вучняў па прадмеце, ствараюць умовы для самарэалізацыі навучэнцаў, усебаковага і гарманічнага іх развіцця, развівае крытычнае мысленне, творчыя здольнасці, навыкі самастойнай працы, задавальняе патрэбы ў самарэалізацыі, самавыражэнні, выхаванні лепшых маральных якасцей. Факультатыўныя заняткі дапамагаюць фарміраваць творчую асобу, здольную да пошуку, самааналізу, самаразвіцця, самакарэкцыі, якая ўмее лагічна мысліць, сістэматызаваць і назапашваць веды.

Зразумела, па двух прыведзеных факультатыўных занятках немагчыма зрабіць адназначныя высновы аб эфектыўнасці такой формы правядзення факультатываў. Аднак нядрэнныя вынікі здачы выпускных экзаменаў, калі вучні ў асноўным пацвярджаюць свае даволі высокія гадавыя адзнакі, і даволі высокія для звычайнай вясковай школы балы на ЦТ сведчаць аб іх значнай эфектыўнасці.

Тамашоў Мікалай Васільевіч, настаўнік беларускай мовы і літаратуры вышэйшай катэгорыі дзяржаўнай установы адукацыі “Дараганаўскі вучэбна-педагагічны комплекс дзіцячы сад – сярэдняя школа” Асіповіцкага раёна Магілёўскай вобласці, 213770, вул.Надрэчная, 19-а, а/г Дараганава, Асіповіцкі раён, Магілёўская вобласць, х.т. 8 (02235) 34512, маб. +375 029 9397552 (Vel.), р.т. 8 (02235) 34473, 34532, пашпарт КВ0210104, выдадзены 28.10.1998 г. Асіповіцкім ГРАУС, ас.№3010152М106РВ1